তিনি বরাবরই আত্মবিশ্বাসী। তবে শনিবার বাঁকুড়ার মেজিয়ায় সিপিএমের রাজ্য সম্পাদক তথা বিরোধী দলনেতা সূর্যকান্ত মিশ্র যে ঢঙে বক্তৃতা করলেন, তা দেখে মনে হতেই পারে, তিনি যেন ক্ষমতা দখলের দোরগোড়ায় দাঁড়িয়ে রয়েছেন।
গোঁড়া কমিউনিস্ট সূর্যকান্ত এদিন একজন ভবিষ্যৎ বক্তার মতো জানিয়ে দিলেন, মমতা বন্দ্যোপাধ্যায়ের সরকারের পতন হবে আগামী মে মাসের তৃতীয় সপ্তাহে। তারপর বাম, গণতান্ত্রিক, ধর্মনিরপেক্ষ সরকার কী কী করবে, তার লম্বা ফিরিস্তিও দিয়ে রাখলেন সভায় উপস্থিত কর্মীদের সামনে। কর্মীদের কাছে সূর্যের নির্দেশ, ‘‘বাম, গণতান্ত্রিক, ধর্মনিরপেক্ষ সরকার কায়েম হবে মে মাসের তৃতীয় সপ্তাহে। তাই মানুষের কাছে বলতে হবে সেই সরকার কী কী করতে চায়।’’ সূর্যের এদিনের বক্তৃতা শুনে তাঁর দলেরই এক নেতা বলেছেন, ‘‘এ যেন দলীয় কর্মীদের উদ্দেশে এক ভাবি মুখ্যমন্ত্রীর ভাষণ।’’
তৃণমূল জমানার পতনের পর তাঁর সরকার কেমন হবে, তা-ও আগাম জানিয়ে দিয়েছেন সূর্য। তাঁর ঘোষণা, ‘‘বাম, গণতান্ত্রিক, ধর্মনিরপেক্ষ সরকার হওয়ার পরেও (তৃণমূল কর্মীদের) তৃণমূল করার অধিকার থাকবে। তৃণমূলের ঝান্ডা নিয়ে মিছিল করার অধিকার থাকবে। একজনকেও ঘরছাড়া হতে হবে না। একজনের বিরুদ্ধেও মিথ্যা মামলা হবে না। একজনকেও জরিমানা দিতে হবে না।’’
গত পাঁচ বছরে মহিলাদের উপর একের পর এক অত্যাচারের ঘটনায় বিব্রত হয়েছে তৃণমূল সরকার। তাঁদের আমলে (ক্ষমতায় এলে) ওই ধরনের ঘটনার ক্ষেত্রে প্রশাসনের ভূমিকা কী হবে, তারও ব্যাখ্যা দিয়েছেন সূর্য। তিনি জানিয়েছেন, মহিলাদের উপরে অত্যাচার বা শ্লীলতাহানির ঘটনা ঘটলে কেউ এফআইআর নিতে অস্বীকার করবেন না। কম্পিউটারের যুগে ডিজি থেকে ওসি, সকলেই পাঁচ মিনিটের মধ্যে অভিযোগ পেয়ে যাবে। তাঁর দাবি, ‘‘সরকার আপনার (মানুষের) কাছে যাবে। ওখান (নবান্ন) থেকে চলবে না।’’ বিকল্প সরকারের কর্মসূচি তুলে ধরার পাশাপাশি মমতার সরকারের বিরুদ্ধে আক্রমণের মাত্রা এদিন আরও বাড়িয়েছেন সূর্য। মমতাকে আক্রমণ করে তিনি বলেন, ‘‘মুখ্যমন্ত্রী একবার বলেছিলেন, পার্টি তো চোর না। ব্যক্তি কেউ চুরি করতে পারে। আমি বলছি, পার্টি চোর হবে কেন? কিন্তু চোরেদের যে একটা পার্টি হতে পারে সেটা আপনি প্রমাণ করে ছেড়েছেন!’’